‏יום חמישי ל' בשבט התשע"ה  
19 בפברואר 2015

**מעשה ב"אחר"  
  
קטע ממסכת חגיגה (סדר מועד), פרק שני, דף ט"ו:  
עמוד 24 בחוברת**

​**רקע**

"אחר" הוא כינויו של התנא אלישע בן אבויה שנעשה כופר. לפי התלמוד הוא אחד מארבעת התנאים ש״נכנסו לפרדס״ והוא ״קיצץ בנטיעות״ כלומר הוא עיין בפנימיות התורה וחקר את מעשה האל וכיוון שלא הצליח ליישב סתירות בתורה ובדרכי האל - נעשה כופר. יש סיפורים רבים המנסים להסביר מדוע נעשה דווקא הוא כופר. לפי הירושלמי, כאשר באו רבי אליעזר ורבי יהושע למסיבת ברית המילה של אלישע ראה אביו שאש מקיפה אותם. כאשר הבין שאש זו היא שכר וכבוד לשני התנאים הגדולים על גדלותם בתורה החליט להקדיש את בנו ללימוד התורה רק לשם הכבוד והשכר הגדול. מסתבר שכשאלישע גדל וראה שלימוד התורה לא מזכה תמיד בשכר, אמונתו התערערה. התלמוד הירושלמי מספר שהוא ראה אדם עולה על סולם ולוקח אם שדוגרת על אפרוחיה בקן ויורד בשלום למרות שעבר עבירה (מצוות שילוח הקן). לעומתו, ראה פעם אלישע אדם שאביו ביקשו להביא לו אפרוחים או ביצים מקן של ציפור והוא עלה על הסולם במצוות אביו ושילח את האם לפני שלקח את הביצים והאפרוחים, וכאשר ירד, נשבר הסולם והוא נפל ומת, למרות שקיים את שתי המצוות שהתורה מבטיחה בהן אריכות ימים (כיבוד אב ואם ושילוח הקן).

הוא חי בתקופה שבא לומדי התורה נרדפו עד מוות בידי הרומאים. מסופר שראה את לשונו של יהודה הנחתום שהיה תלמיד חכם מוטלת באשפה בביזיון וכלבים אוכלים אותה והוא התקומם ואמר "זו תורה וזו שכרה?!" כל האירועים האלה סתרו את הנחתו שלימוד תורה מזכה את הלומד בכבוד וגדולה. הבבלי מספר שאלישע הלך לזונה בשבת וכאשר הצטרך לשלם לה הוא עקר צנון ועבר על מלאכת ״קוצר" בשבת ואז אמרה הזונה: "אחר הוא" וכך נדבק לו הכינוי. במקום אחר מסופר שהוא נעשה שונא את התורה ולומדיה עד שבעצמו פגע בילדים שלמדו תורה והלשין על יהודים שניסו להימנע מחילול שבת בניגוד לגזירת הרומאים.

**הסוגיא**

מעשה ב"אחר" שהיה רוכב על הסוס בשבת, ורבי מאיר היה מהלך אחריו כדי ללמוד תורה מפיו.  
אמר לו: מאיר, חזור לאחריך כי לפי מה ששיערתי לפי העקבות (הצעדים) של הסוס שלי, עד כאן תחום שבת (2000 אמה שמותר ללכת מחוץ לעיר בשבת).  
רבי מאיר ענה: אף אתה חזור בך מן הכפירה.  
אמר לו "אחר": הלוא כבר אמרתי לך ששמעתי מאחורי הפרגוד (מאחורי הוילון, ביטוי לסודות השמורים אצל האל): "שובו בנים שובבים" (ירמיהו ג') - חוץ מ"אחר".  
למרות זאת, רבי מאיר הביא את "אחר" והכניסו בכוח לבית המדרש.  
"אחר" פנה לילד ואמר לו: פסוק לי פסוקך.  
אמר לו הילד: "אין שלום, אמר ה', לרשעים" (ישעיהו מ"ח).  
הכניסו לבית כנסת אחר, וגם שם ביקש "אחר" מילד: פסוק לי פסוקך.  
אמר הילד: "כי אם תכבסי בנתר (=סבון) ותרבי לך בורית (=סבון) נכתם עוונך לפניי"

הכניס אותו לבית כנסת שלישי, ושם ביקש "אחר" מאחד הילדים: פסוק לי פסוקך.  
אמר הילד: "ואת שדוד מה תעשי כי תלבשי שני כי תעדי עדי זהב כי תקרעי בפוך עינייך לשווא תתייפי", וכו' (ירמיהו ד'). ירמיהו מדמה את ישראל לאישה שדודה שנמאסה ודבר לא יעזור לה. גם אם תלבש בגדים יפים, תתקשט בתכשיט זהב, ותתאפר בצללית שתבליט את עיניה, כל המאמצים לשווא.

בסופו של דבר, עבר רבי מאיר עם "אחר" בשלושה עשר בתי כנסיות, ובכולם שמע מסרים דומים.  
בבית הכנסת האחרון אמר לו הילד שהתבקש לפסוק פסוק: "ולרשע אמר ה' מה לך לספר חוקי" (תהילים נ'). ילד זה היה מגמגם בלשונו, ונשמע כאומר: "ולאלישע אמר ה'..".  
התלמוד מספר שתי גרסאות על התגובה של "אחר":  
יש אומרים, ש"אחר" קרע את הילד בסכינו, ושלח החתיכות לשלושה עשר בתי כנסת, להראות מדוע אינו יכול לחזור, ואולי הייתה זו נקמה. המהרש"א מסביר שאלישע ("אחר") קרע את המגילה שמתוכה הקריא הילד את הפסוק.  
יש אומרים, ש"אחר" רק אמר: אילו היה בידי סכין, הייתי קורעו.  
נראה שאלישע היה צריך להתאמץ כדי לחזור בתשובה ולגלות נחישות רבה, למרות כל הפסוקים שהיו נגד חזרתו בתשובה. אילו היה עושה זאת, היה מתקבל, אך הוא בחר לוותר, וזו הייתה ההחלטה שלו.   
  
הגמרא שואלת: איך למד רבי מאיר תורה מפיו של "אחר"?! והרי אמר רבי יוחנן על הפסוק "כי שפתי כהן ישמרו דעת" ותורה יבקשו מפיהו, כי מלאך ה' צבאות הוא" (מלאכי ב') – אם הרב דומה למלאך ה' צבאות, ראוי שיילמדו תורה מפיו, ואם אינו כזה אין ללמוד תורה ממנו.  
השיב ר' לקיש: רבי מאיר הסתמך על הפסוק: "הט אוזנך ושמע דברי חכמים, וליבך תשית לדעתי" (משלי כ"ב) רבי מאיר הצליח ללמוד מ"אחר" דברי חוכמה, אך להיזהר מדעותיו המקולקלות. לא נאמר בפסוק לשים לב לדעתם של החכמים, אלא לדעתו של ה', ומכאן שמותר ללמוד אפילו מחכם שהוא רשע, ובלבד שלא ישפיע את דעותיו ואמונותיו. רב חנינא מציע פסוק אחר: "שמעי בת וראי והטי אוזנך ושכחי עמך ובית אביך" (תהילים מ"ה), כלומר, מותר להקשיב לדברי חכמים אפילו אם הם עצמם מקולקלים, אך צריך לשכוח את מעשיהם הרעים ולא להיות מושפעים מהם.

מכל מקום, נראה שיש סתירה בין הפסוק ממלאכי לפסוקים האחרים, והגמרא מיישבת את הסתירה ואומרת שאדם גדול שיכול להיזהר מהשפעתו של רשע, יכול ללמוד תורה מפיו. אך אדם קטן לא יילמד מפי רשע, כי סופו להיות מושפע לרעה.

כאשר בא רב דימי מארץ ישראל לבבל, סיפר שבארץ ישראל אומרים: רבי מאיר אכל תמרה, את בשרה הנאכל אכל, ואת הגרעין זרק. זהו משל על יכולתו להבדיל בין חוכמתו של "אחר" וידיעותיו לדעותיו המקולקלות.  
דרש רבא את הפסוק "אל גינת אגוז ירדתי". הקב"ה מדמה את ישראל לגינת אגוז, ואת החכמים לאגוזים, כדי לומר לך שכשם שאגוז עלול להתלכלך בטיט ובצואה, אך מה שבתוכו אינו נמאס, כך גם תלמיד חכם, אף על פי שסרח (התקלקל) אין תורתו נמאסת.

**תודה למאי ורט וגל יוסף (תשע"ה)**